### Beslutningstema

I denne sag skal det besluttes, om [adresse] omlægningsplan jævnfør Aftale om et Grønt [adresse] og Aftale om implementering af et Grønt [adresse] (den grønne trepart) kan godkendes.

### Historik

Aftale om implementering et Grønt [adresse] der er indgået mellem Ministeriet for Grøn Trepart og KL af 13. december 2024.

Tønder Kommune blev primo 2025 udpeget som medlem af Lokal Trepart Vidå-Kruså og Lokal Trepart Vadehavet. Parallelt med dette, valgte man i Tønder Kommune at nedsætte en Lokal Lokal Trepartsgruppe (LLT), med repræsentanter fra Landbruget, Danmarks Naturfredningsforening, Naturstyrelsen og Tønder Kommune, for at sikre at indsatsen forankres helt lokalt i Tønder Kommune.

LLT har været vært ved lodsejermøder vedr. Grøn Trepart i henholdsvis Skærbæk (18. august 2025), Tønder (19. august 2025), [adresse] (den 21. august) og [adresse] (den 25. august 2025). Derudover har der været afholdt åben borgerrettet konference vedr. Grøn Trepart og arealanvendelse den 25. september 2025.

Den 3. oktober indsendte Tønder Kommune forslag til skitseprojekter og øvrige indmeldte projekter til behandling Lokal Trepart Vidå-Kruså og Lokal Trepart Vadehavet, som derefter har været verificering hos Styrelsen for Grøn Arealomlægning og Vandmiljø (SGAV).

### Sagsfremstilling

Ifølge rammeaftalerne om Aftale om et Grønt [adresse], skal kommunalbestyrelserne senest i december 2025 principvedtage omlægningsplanerne. I praksis betyder det, at kommunalbestyrelserne skal principvedtage de projekter i omlægningsplanerne, der i IT-platformen MARS er registreret inden for egen kommunegrænse. Kommunalbestyrelsen skal med principvedtagelsen alene tilslutte at Tønder Kommune og henholdsvis den Lokale Trepart Vidå-Kruså og Den Lokale Trepart Vadehavet arbejder videre med projekterne i den dynamiske omlægningsplan, der foreligger på nuværende tidspunkt. Principvedtagelsen er derfor ikke bindende for de enkelte projekter, men er en tilkendegivelse fra kommunen om, at der arbejdes videre med omlægningsindsatsen. Realisering af de enkelte projekter er baseret på frivillig deltagelse af de berørte lodsejere, som bliver kompenseret for deres deltagelse med kompensation for værditab og evt. mulighed for at erhverve erstatningsjord. Herefter vil projekterne skulle gennemgå den sædvanlige myndighedsbehandling og opnå endelig godkendelse.

De enkelte projekter vil skulle opnå nødvendig godkendelse og myndighedsbehandling, når de bliver konkrete.

Omlægningsplanen der godkendes er et aktuelt øjebliksbillede af den 3. oktober 2025, der er verificeret af Lokal Trepart Vidå-Kruså, Lokal Trepart Vadehavet samt Styrelsen for Grøn Arealomlægning og Vandmiljø. Der gøres opmærksom på, at der kan være sket mindre ændringer i den dynamiske omlægningsplan på nuværende tidpunkt.

Det er besluttet, at det er kommunerne der har ansvaret for den konkrete udmøntning af den politiske trepartsaftale. Det skal ske via den lokale organisering af 23 lokale treparter, der skal koordinere den lokale planlægning og implementering af omlægningsindsatsen. I Tønder Kommune har den nedsatte Lokale Lokale Treparts-Gruppe (LLT) været dybt involveret i det konkrete arbejde vedr. udpegning af bl.a. kollektive skitseprojekter og identificering af naturpotentialeområder.

*Omlægningsplanen*
Omlægningsplanerne skal vise vejen til målindfrielse af kvælstof og lavbundsindsatsen, og kommunen skal i omlægningsplanen arbejde for så vidt muligt, at identificere arealer, som har potentiale for at bidrage til beskyttet natur og hvor muligt også til strengt beskyttet natur. Omlægningsindsatsen omfatter udtagning af kulstofrige lavbundsjorder, vådområder, minivådområder, skovrejsning, ekstensivering og andre arealbaserede omlægningsindsatser, herunder at bidrage til bedre vilkår for natur og biodiversitet.

Den dynamiske omlægningsplan er udarbejdet i IT-platformen MARS og består af projekter, som kan være på forskellige stadier – fra skitser til projekter, der har opnået tilsagn om tilskud til gennemførelse. MARS indeholder det samlede overblik over projekternes kvælstofeffekt, arealet af udtagne lavbundsjorder og skovrejsning, samt omlægningsplanernes bidrag til mere natur. Omlægningsprojekter som har fået forundersøgelsestilsagn, etableringstilsagn eller er anlagt, har i forskellig grad gennemgået den nødvendige lodsejerinddragelse og myndighedsbehandling, der gør, at projekternes placering er offentligt kendt. Anderledes forholder det sig med skitseprojekterne, som har undergået en lav grad af lodsejer-, borger- og interessentinvolvering. De er heller ikke myndighedsbehandlet iht. gældende lovgivning. Dette sker først senere, efterhånden som projekterne konkretiseres og realiseres. Det er altid muligt at tilgå den aktuelle status for omlægningsindsatsen via MARS, men Tønder Kommune har, får at sikre et samlet og overskueligt overblik over omlægningsindsatsen, udarbejdet en vedhæftede omlægningsplan for Tønder Kommune. Se bilag 1.

Omlægningsplanen viser hvilke projekter i Tønder Kommune der bidrager til omlægningsplanen for Lokal Trepart Vidå-Kruså og Lokal Trepart Vadehavet .

*Lavbundsindsatser i omlægningsplanen*
Der foreligger ikke lokale mål, men et samlet nationalt mål om at udtage 140.000 ha kulstofrige lavbundsjorde inkl. randarealer på landsplan frem mod 2030. Tønder Kommune har med omlægningsplanen pt. meldt 7.706 ha ind til staten. Det dækker over både igangværende projekter, skitseprojekter og mindre lavbundsprojekter meldt ind af privatpersoner

*Naturpotentialer i omlægningsplanen*                                                                                                                                                                                                                                                             Omlægningsplanens udpegning af naturpotentialeområder i Tønder Kommune, der bidrager til potentialer for beskyttet og strengt beskyttet natur og sammenhængende naturområder fremgår også af omlægningsplanen Bilag 1. Arealerne består af to potentialeområder på samlet 9.431 ha. Tønder Kommune vil fra 2026 og frem gå i dialog med en række forskellige fonde og interessenter for afklaring af finansiering/partnerskab i det videre arbejde med naturpotentialeområder i omlægningsplanen.

*Lodsejerinvolvering*
Kommunen har i løbet af august måned 2025 afholdt 4 lodsejermøde om arealomlægningerne, i henholdsvis Skærbæk, Tønder, [adresse] og [adresse]. Derudover har der været afholdt en åben, borgerrettet konference om Grønt Trepart og Arealanvendelse i september 2025, i Tønderhallerne. Det var til møderne muligt at stille spørgsmål og bidrage med forslag til potentielle projekter. Der var god tilslutning med ca. 700 fremmødte og positiv interesse for sagen. Kommunen har også løbende udsendt breve via E-Boks til alle relevante lodsejere med informationer om det pågående arbejde med den grønne trepart. Der har i processen været et tæt lokalt samarbejde mellem Tønder Kommune, de lokale landbrugsorganisationer, Danmarks Naturfredningsforening og Naturstyrelsen.

*Videre proces*
Når omlægningsplanen er principvedtaget af alle kommunalbestyrelser i den lokale trepart, publicerer sekretariatskommunen omlægningsplanen i [adresse], så omlægningsplanen bliver offentligt tilgængelig. Kommunerne skal i samarbejde med de lokale treparter efter principvedtagelsen i 2025 og frem mod 2030 sikre en løbende opdatering af omlægningsplanen. Sideløbende arbejder Tønder Kommune i samarbejde med Naturstyrelsen med lodsejerne om at udvikle projekterne i omlægningsplanen frem mod realisering. Herunder øvrig myndighedsbehandling og tilpasning af kommuneplanen om nødvendigt.

### Lovgrundlag

Rammeaftale mellem Ministeriet for Grøn Trepart og KL om kommunernes opgaver i omlægningsindsatsen i medfør af Aftale om et Grønt [adresse] og Aftale om Implementering af et Grønt [adresse] af 13. december 2024

Aftale om et Grønt [adresse] af 24. juni 2024. Aftale mellem regeringen, Landbrug & Fødevarer, Danmarks Naturfredningsforening, Fødevareforbundet NNF, Dansk Metal, Dansk Industri og Kommunernes Landsforening.

Aftale om Implementering af et Grønt [adresse] af 18. november 2024. Aftale mellem regeringen (Socialdemokratiet, Venstre og Moderaterne), Socialistisk Folkeparti, Liberal Alliance, Det Konservative Folkeparti og Radikale Venstre.

Udkast til genbesøg af vandområdeplanerne 2021-2027. Vandområdeplanen fastlægger det indsatsbehov for kvælstof, som omlægningsplanerne skal levere på.

### Indstilling Fagchefen for Klima, Plan og Udvikling indstiller,

at udvalget principvedtager, at der arbejdes videre med projekterne i omlægningsplanen for Tønder Kommune, og

at indstillingen videresendes til Økonomiudvalget og Kommunalbestyrelsen

### Beslutning

Indstillingen anbefales.